Heuning :: gelykenis van die rooi Ferrari
DIE GELYKENIS VAN DIE ROOI FERRARI
Sien hierdie prentjie saam met my: Jou voordeurklokkie lui, jy maak die deur oop, maar daar is niemand nie. Dan stap jy uit by die deur, en daar, in jou oprit, staan ‘n bloedrooi, helder blink, splinternuwe Ferrari 599GTO, met ‘n reuse lint om die motor en ‘n reuse strik op die dak. Daar is ‘n koevertjie op die lint. En jy dink ... wat op aarde? Uit nuuskierigheid maak jy die koevert oop en daar is ‘n klein briefie in met die woorde: “Hierdie is ‘n geskenk aan Willem. Geniet hom!” Die sleutels is binne-in, tesame met die registrasie papiere – reeds op jou naam. Wat sal jy dink?
Matt 13:34 Al hierdie dinge het Jesus vir die mense in gelykenisse geleer, en sonder 'n gelykenis het Hy hulle niks geleer nie.
Vandag wil ek ook ‘n gelykenis vertel.... dié een van die rooi Ferrari: ‘n vergelyking met ons saligheid. Gratis, free en verniet.
Matt 13:44 Met die koninkryk van die hemel gaan dit soos met 'n skat wat in 'n saailand onder die grond lê. Wanneer iemand dit kry, maak hy dit weer toe; en omdat hy baie in sy skik is, gaan verkoop hy alles wat hy het, en hy koop daardie land.
Sal jy kan glo daardie Ferrari behoort aan jou? Of sal jy ook dink dis te goed om waar te wees? Soos wat ons dink oor ons Saligheid, wat gratis is... te goed om waar te wees? Dalk glo jy dat ‘n gratis Ferrari meer waarskynlik is as dat Jesus jou hemelse prys klaar betaal het? Wie sal tog vir Willempie ‘n Ferrari gee? Ek verdien dit tog nie. Hoekom sou Jesus vir my sterf? Ek verdien dit tog nie.
Baie belangrik is egter om te besef dat saam met die rooi Ferrari kom ‘n geweldige groot stuk verantwoordelikheid. Dis nie sommer vir: dé, kry vir jou nie. Om so 'n motor, wat so geweldig kosbaar is, te besit en te onderhou vra baie. Bekering is die begin van ‘n ongelooflike journey, maar dit vra ook ‘n prys.
‘n R4 miljoen Ferrari is baie gevaarlik in die hande van ‘n 18-jarige laaitie. Of liewer, dit kan wees. Jy weet mos hoe gevaarlik ‘n nuwe bekeerling kan wees, of hoe? Was jy ook daar? Raak dinge kwyt, wil die wêreld omkeer, wil net bestraf, uitdryf, bebid, bepreek.... maar weet self nog maar min. 1 Kor 3:2 Ek het julle met melk gevoed, nie met vaste kos nie, want julle kon dit nog nie verteer nie. Spring maar eerder stadig weg met daardie rooi Ferrari. ‘n Nuwe bekeerling weet nie skielik alles nie, inteendeel! Wees maar eers versigtig.
Jy kry dalk ‘n lewenslange onderhoudsplan saam met jou Ferrari, maar as jy hom nie diens nie, gaan daai plan jou niks help nie. Die inisiatief lê by my en jou om ons Christen-lewenspad in stand te hou. Heb 10:25 Ons moenie van die samekomste van die gemeente af wegbly soos party se gewoonte is nie, maar mekaar eerder aanmoedig om daarheen te gaan, en dit des te meer namate julle die oordeelsdag sien nader kom. Dit behels meer as net kerk toe gaan. As ek en jy ons Ferrari afskeep, gaan jy hom nie lank ry nie. Hang van jou af...
Daai rooi Ferrari gaan jy wraggies moet oppas, want ander gaan hom wil steel. Joh 10:10 'n Dief kom net steel en slag en uitroei; Ek het gekom sodat hulle die lewe kan hê, en dit in oorvloed. Boeta, stop met daai rooi vuurwa op die verkeerde plek, los sommer roekeloos die deur oop, en sommer so traak-my-nie-agtig die sleutel in hom, en hy is weg sodra jy jou rug draai. Die Here sê vir jou vandag: moenie ‘n opening in jou lewe los vir daardie dief nie, hy sal inkom en steel en verwoes. Staan die duiwel teë en hy sal van jou af wegvlug. (Jak 4:7)